Broj: 711-I-69-P-9-19/21-09-19

Zagreb, 12. studenog 2020.g.

Povjerenstvo za odlučivanje o sukobu interesa (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. i članka 27. Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19. , u daljnjem tekstu: ZSSI), **povodom neanonimne prijave mogućeg sukoba interesa dužnosnika Luke Grabušića, zamjenika gradonačelnika Grada Donja Stubica,** na 104. sjednici, održanoj 12. studenog 2020.g., donosi sljedeću

**ODLUKU**

1. **Pokreće se postupak protiv dužnosnika Luke Grabušića, zamjenika gradonačelnika Grada Donja Stubica, zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku priloži odgovarajuće dokaze potrebne za usklađivanje prijavljene imovine u izvješću o imovinskom stanju dužnosnika i to izvješću podnesenom 28. lipnja 2017.g. povodom stupanja na dužnost, s imovinom utvrđenom u postupku provjere na temelju podataka pribavljenih od nadležnih tijela, a** **koji se odnose na podatke o bračnom drugu/životnom partneru, podatke o primanjima na mjesečnoj razini od dužnosti za koju se podnosi izvješće o imovinskom stanju, podatke o plaći ostvarenoj kod drugog poslodavca, podatke o drugim primitcima bračnog druga/životnog partnera, podatke o nekretninama i podatke o pokretninama koje se upisuju u javni registar.**
2. **Pokreće se postupak za odlučivanje o sukobu interesa protiv dužnosnika Luke Grabušića, zamjenika gradonačelnika Grada Donja Stubica, zbog moguće povrede članka 7. točke d) ZSSI-a, koja proizlazi iz primanja volonterske naknade za obnašanje navedene dužnosti i primitka dodatne naknade za prisustvovanje i sudjelovanje na sjednicama Gradskog vijeća Grada Donja Stubica u iznosu od 750,00 kn u 2017.g., 2.250,00 kn u 2018.g. i 1.750,00 kn u 2019.g., što predstavlja primanje dodatnih naknada za poslove obnašanja javnih dužnosti.**
3. **Poziva se dužnosnik Luka Grabušić da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka kao i na ostale navode iz obrazloženja ove odluke.**

Obrazloženje

Na temelju članka 3. stavka 1. podstavka 39. ZSSI-a, gradonačelnici, općinski načelnici i njihovi zamjenici su dužnosnici u smislu ZSSI-a. Uvidom u Registar dužnosnika utvrđeno je da Luka Grabušić obnaša dužnost zamjenika gradonačelnika Grada Donja Stubica od 26. svibnja 2017.g. Stoga je Luka Grabušić povodom obnašanja navedene dužnosti, obvezan postupati sukladno odredbama ZSSI-a.

Povjerenstvo je dana 7. siječnja 2019.g. zaprimilo neanonimnu prijavu podnesenu protiv dužnosnika Luke Grabušića, zamjenika gradonačelnika Grada Donja Stubica, koja je zaprimljena pod brojem: 711-U-131-P-9/19-01-4 te je povodom iste otvoren predmet pod brojem: P-9/19.

Povjerenstvo je zaprimilo nadopune navedene prijave dana 29. siječnja 2020.g.,10. veljače 2020.g., 26. travnja 2020.g., 5. svibnja 2020.g. i 9. lipnja 2020g. U nadopunama prijave podnositelj prijave navodi kako smatra kao dužnosnik ima neodgovarajuće ispunjenu imovinsku karticu te da je i u sukobu interesa. Navodi se kako je dužnosnik početkom studenog 2019 godine imenovan direktorom Autobusnog kolodvora u Zagrebu, a da je na njegovoj imovinskoj kartici navedeno da je isti zaposlen u Coca Coli. Nadalje navodi se kako dužnosnik nije naveo da ima dijete, te time da ima i suprugu. Navodi se i kako se dužnosnik hvali kako kreće u izgradnju nove kuće i to uz pomoć države uz korištenje kredita za mlade, no da bi se izgradila kuća potrebno je posjedovati zemljište koje također nije upisano u njegovoj imovinskoj kartici. Isto tako podnositelj navodi da u kartici nije navedeno ime njegove supruge niti je poznata njezina imovina i plaća. Podnositelj navodi i da dužnosnik istovremeno uz funkciju gradonačelnika u nogometnom klubu "Stubica” iz Donje Stubice obavlja i funkciju direktora što je vidljivo i iz stranice nogometnog saveza Zagorske Županije. Nadalje, navodi se da je dužnosnik već proglašen da je počinio povredu članka 5. stavka 1. ZSSI-a. početkom prosinca 2019 god. Podnositelj ističe da je dužnosnik otkako je postao zamjenik gradonačelnika i sportski direktor u nogometnom klubu, Nogometnom klubu mimo proračuna Športske zajednice Grada Donja Stubice od strane Grada izgradio nadstrešnicu i roštilj te je izvršeno i veće uređenje prostorija koje koristi nogometni klub. Podnositelj navodi da su navodno sve prostorije, kao i nogometno igralište koje koristi nogometni klub iz Donje Stubice u vlasništvu Grada Donja Stubica pa se sve komunalije plaćaju iz sredstava proračuna Grada Donja Stubica mimo sportske zajednice grada Donja Stubica te da je na sve najvjerojatnije utjecaj imao i sam dužnosnik koji je istovremeno zamjenik gradonačelnika, član Upravnog odbora športske zajednice grada Donja Stubice i sportski direktor nogometnog kluba, a isti istovremeno radi u Zagrebu kao direktor Autobusnog kolodvora. Isto tako navodi se kako je dužnosnik početkom studenog 2019.g. imenovan direktorom Autobusnog kolodvora bez odgovarajućeg staža i znanja jer je jedina bitna pretpostavka bila podobnost.

Člankom 8. stavkom 1. ZSSI-a propisana je obveza dužnosnika da u roku od 30 dana po stupanju na dužnost podnesu izvješće Povjerenstvu o svojoj imovini te imovini svog bračnog ili izvanbračnog druga i malodobne djece. Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Člankom 9. ZSSI-a propisano je da su dužnosnici, u izvješću o imovinskom stanju dužnosnika, dužni unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te na osobe o čijem je imovinskom stanju dužnosnik obvezan izvijestiti. Obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela.

Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. tog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a te će o tome obavijestiti nadležna tijela.

Uvidom u izvješće o imovinskom stanju (u daljnjem tekstu izvješće), koje je dužnosnik podnio 28. lipnja 2018.g. povodom stupanja na dužnost zamjenika gradonačelnika Grada Donja Stubica Povjerenstvo je utvrdilo kako je u istom naznačeno da dužnosnik obavlja javnu dužnost kao volonter uz primanje volonterske naknade u iznosu od 3.000,00 kuna , dok od nesamostalnog rada u Coca-cola HBC Hrvatska ostvaruje plaću u mjesečnom neto iznosu od 11.357,70 kuna. Nadalje, dužnosnik je naveo kako je neoženjen te da je otac kćeri rođenoj 29. rujna 2016.g. U dijelu izvješća koji se odnosi na podatke o pokretninama koje se upisuju u javni registar dužnosnik je naveo da je vlasnik osobnog automobila marke Volkswagen Golf, god. Proizvodnje 2013. čija je vrijednost u trenutku podnošenja izvješća 70.000,00 kuna. Ostali dijelovi izvješća ostali označeni su nepostojećima.

Povjerenstvo je neposrednim uvidom u digitalne podatke Matice vjenčanih, za matično područje Donja Stubica za 2017. g. utvrdilo kako je pod rednim brojem 38 upisana činjenica sklapanja braka 29. rujna 2017. g. između Luke Grabušića i ………. ……., udane …….. ………..

Neposrednim uvidom u Zajednički informacijski sustav zemljišnih knjiga i katastra zemljišne knjige utvrđeno je kako su kod Općinskog suda u Zlataru, Zemljišnoknjižnog odjela Donja Stubica, k.o. ……… …………, upisane sljedeće nekretnine:

- oranica, ……… ………. - zk. ul. ….., kat. čestica ………, ukupne površine 1387 m2, za koje su kao vlasnici upisani Luka Grabušić i ………. ……… …………..,

- oranica i put ……….. - zk. ul. ……., kat. čestice ………., ………, …….., ………., ………, ukupne površine 814 čhv 208 m2, za koje je kao vlasnik upisana ……… ……… …………,

dok su kod Općinskog suda u Zlataru, Zemljišnoknjižnog odjela Donja Stubica, k.o. ………. …………, upisane sljedeće nekretnine:

- livada ……….. u ………. ………. - zk. ul. ……., kat. čestice ………. i …….., ukupne površine 1 jutro 1853 čhv, za koju je kao suvlasnik upisana ………… ……….. ………….,

- livada doma, zgrada i dvorište u …………… ulici u ……… ………… - zk. ul. ……., kat. čestice …….. i ………, ukupne površine 738 čhv, za koju je kao suvlasnik upisana …………… ………… ……..,

- livada u ……………. ulici u ………. ……….. - zk. ul. …….., kat. čestica …….., ukupne površine 590 čhv 2123 m2, za koju je kao suvlasnik upisana ……….. ……… …………,

- poslovna zgrada br. ….. i dvorište u …………… ulici u ………… ……., oranica i jarak pod …………… - zk. ul. ..…, kat. čestice …….. i …….., ukupne površine 651 čhv 3855 m2, za koju je kao suvlasnik upisana ………. …………. ………….

Nadalje, kod Općinskog suda u Zlataru, Zemljišnoknjižnog odjela Donja Stubica, k.o. ………., upisane su sljedeće nekretnine:

- šuma ………. u ………… …….. - zk. ul. …., kat. čestice ……… i …….., ukupne površine 1 jutro 1478 čhv, za koju je kao suvlasnik upisana ………… ………. ……….,

- livada - zk. ul. ……, kat. čestica ………., ukupne površine 774 m2, za koju je kao suvlasnik upisana …………. ………. ………..,

- šuma ……. i oranica ……… u ………... …….. - zk. ul. ….., kat. čestice ……. i ………, ukupne površine 1 jutro 174 čhv, za koju je kao suvlasnik upisana ……. ………. ……….,

- livada - zk. ul. ……, kat. čestica …………, ukupne površine 2251 m2, za koju je kao suvlasnik upisana …….. ……… …………,

- oranica i put …….. - zk. ul. ….., kat. čestice ……… i …….., ukupne površine 336 čhv, za koju je kao suvlasnik upisana ………. ………… …………,

- oranica ………. - zk. ul. ….., kat. čestica ……, ukupne površine 350 čhv, za koju je kao suvlasnik upisana ………. ……. ………,

- vinograd ……….. - zk. ul. ………, kat. čestica ……….., ukupne površine 276 čhv, za koju je kao suvlasnik upisana ……….. ………. ………...

Također, kod Općinskog suda u Zlataru, Zemljišnoknjižnog odjela Donja Stubica, k.o. …………, u zk. ul. …………, kat. čestica …………., upisano je dvorište u ……….., ukupne površine 190 čhv, za koju je kao suvlasnik upisana ………. ……… ……….

Uvidom u Informatički sustav Porezne uprave utvrđeno je kako je ………. …….. ………… prodala 05. prosinca 2017. g., kao jedan od suvlasnika, nekretninu - zemljište izvan granica građevinskog područja, ukupne površine 1241 m2, upisane kod Općinskog suda u Zlataru, Zemljišnoknjižnog odjela Donja Stubica, k.o. …………, u zk. ul. ………., kat. čestica ………, za kupoprodajnu cijenu od 7.500,00 kuna ……… …………..

Neposrednim uvidom u Informatički sustav Porezne uprave utvrđeno je i kako je ………. ……….. ………… 08. listopada 2017. g. ostvarivala primitak u iznosu od 2.328,20 kuna i 12. studenog 2017. g. primitak u iznosu od 2.217,33 kuna od Hrvatskog zavoda za zdravstveno osiguranje, odnosno od Ministarstva za obitelj, demografiju, mlade i socijalnu politiku (šifra primitka uplate 7 - socijalne potpore), dok je po osnovi najma u 2019. g. ostvarila godišnji dohodak u iznosu 425,90 kuna.

U odnosu na dužnosnika Luku Grabušića, koji je u dostavljenom izvješću o imovinskom stanju dužnosnika naznačio primanje volonterske naknade u iznosu od 3.000,00 kuna, neposrednim uvidom u Informatički sustav Porezne uprave utvrđeno je kako je imenovani od Grada Donje Stubice od stupanja na javnu dužnost zamjenika gradonačelnika Grada Donje Stubice u 2017. g. ostvarivao primitke u različitim iznosima i to:

* u srpnju 2017.g. primitak od 3. 250,00 kuna,
* u studenom 2017.g. primitak od 3. 500,00 kuna,
* u veljači 2018.g. primitak od 3.500,00 kuna,
* u svibnju 2018.g. primitak od 3.500,00 kuna,
* u srpnju 2018.g. primitak od 3.250,00 kuna,
* u studenom 2018.g. primitak od 3.500,00 kuna,
* u prosincu 2018.g. primitak od 3.500,00 kuna,
* u ožujku 2019.g. primitak od 3.250,00 kuna,
* u lipnju 2019.g. primitak od 3.500,00 kuna,
* u srpnju 2019.g. primitak od 3.250,00 kuna,
* u listopadu 2019.g. primitak od 3.250,00 kuna,
* u prosincu 2019.g. primitak od 3.500,00 kuna.

U odnosu na dohodak od nesamostalnog rada koju dužnosnik Luka Grubišić ostvaruje kod drugog poslodavca (Coca-Cola HBC Hrvatska), a koja je u dostavljenom izvješću u imovinskom stanju dužnosnika naznačena u neto mjesečnom iznosu od 11.357,70 kuna, neposrednim uvidom u Informatički sustav Porezne uprave utvrđeno je kako je imenovani dužnosnik od stupanja na javnu dužnost zamjenika gradonačelnika Grada Donje Stubice i dostavljanja izvješća o imovinskom stanju dužnosnika ostvario primitke u različitim iznosima i to:

* u srpnju 2017.g. iznos od 9.406,17 kuna
* u kolovozu 2017.g. iznos od 9.280,87 kuna
* u rujnu 2017.g. iznos od 9.569,88 kuna,
* u listopadu 2017.g. iznos od 9.210,84 kune,
* u studenom 2017.g. iznos od 9.595,74 kune,
* u prosincu 2017.g. iznos od 9.914,13 kuna,
* u siječnju 2018.g. iznos od 9.475,44 kune,
* u veljači 2018.g. iznos od 10.118,51 kunu,
* u ožujku 2018.g. iznos od 9.671,45 kuna,
* u travnju 2018.g. iznos od 11.744,22 kune,
* u svibnju 2018.g. iznos od 9.825,78 kuna,
* u lipnju 2018.g. iznos od 9.817,52 kune,
* u srpnju 2018.g. iznos od 9.900,46 kuna,
* u kolovozu 2018.g. iznos od 13.386,58 kuna,
* u rujnu 2018.g. iznos od 13.212,43 kune,
* u listopadu 2018.g. iznos od 12.482,54 kune,
* u studenom 2018.g. iznos od 12.545,80 kuna,
* u prosincu 2018.g. iznos od 11.465,85 kuna,
* u siječnju 2019.g. iznos od 13.481,90 kuna,
* u veljači 2019.g. iznos od 11.420,33 kune,
* u ožujku 2019.g. iznos od 10.672,66 kuna,
* u travnju 2019.g. iznos od 10.837,85 kuna,
* u svibnju 2019.g. iznos od 10.663,62 kune,
* u lipnju 2019.g. iznos od 12.762,41 kunu,
* u srpnju 2019.g. iznos od 12.994,00 kuna,
* u kolovozu 2019.g. iznos od 11.655,65 kuna,
* u rujnu 2019.g. iznos od 12.104,33 kune,
* u listopadu 2019.g. iznos od 11.475,56 kuna,
* u studenom 2019.g. iznos od 14.041,78 kuna i
* u prosincu 2019.g. iznos od 10.151,74 kune.

Također, u prosincu 2019. g. dužnosnik Luka Grabušić ostvario je primitak i od Zagrebačkog holdinga d.o.o. u iznosu od 16.807,40 kuna (šifra neoporezivog primitka/primitka koji se ne smatraju dohotkom 63 - nagrade za radne rezultate i drugi oblici dodatnog nagrađivanja radnika (dodatna plaća, dodatak uz mjesečnu plaću) u ukupnom iznosu od 4.500,00 kuna; šifra primitka/obveze 0021 - ostali primici koji se isplaćuju uz plaću - u ukupnom iznosu od 665,00 kuna; šifra oznake stjecatelja/osiguranika i primitka/obveze doprinosa 0001 - primici po osnovi plaće u ukupnom iznosu od 11.642,40 kuna).

Neposrednim uvidom u evidenciju vozila Ministarstva unutarnjih poslova utvrđeno je kako je dužnosnik Luka Grabušić vlasnik automobila, marke Renault, tip Talisman, model 1.6 DCI, god. proizvodanja 2016. g., datum stjecanja 22. veljače 2019. g., dok je član obitelji dužnosnika - ………. …………. ………… vlasnik automobila, marke Peugeot, tip 308, model 1.4 Premium, god. proizvodanja 2010. g., datum stjecanja 30. listopada 2013. g., dok je a koje dužnosnik Luka Grabušić u ponesenom izvješću o imovinskom stanju dužnosnika naveo kako je vlasnik osobnog automobila, marke/tip Volkswagen Golf, godina proizvodnje 2013. g.

Usporedbom podataka iz podnesenog izvješća o imovinskom stanju dužnosnika i podataka prikupljenih od nadležnih tijela u Republici Hrvatskoj utvrđen je nesklad, odnosno nerazmjer između prijavljenih i prikupljenih podataka u pogledu:

- propusta prijave podataka o bračnom drugu,

- propusta prijave promjene podataka o drugim poslovima dužnosnika tijekom obnašanja mandata i promjene podatka o plaći ostvarenoj kod drugog poslodavca istekom godine u kojoj su promjene nastupile,

- propusta prijave drugih primitaka bračnog druga (primanje socijalne potpore i ostvarenog dohotka s osnove najma),

- propusta navođenja nekretnina u vlasništvu dužnosnika i bračnog druga dužnosnika,

- propusta navođenja osobnih automobila u vlasništvu dužnosnika i bračnog druga dužnosnika

Dana 24. siječnja 2020. Povjerenstvo je donijelo Zaključak, broj 711-I-121-Rp-17-19/20-02-16 kojim se poziva dužnosnik da dostavi Povjerenstvu očitovanje s potrebnim dokazima za usklađivanje prijavljene imovine iz Izvješća o imovinskom stanju dužnosnika, podnesenog 28. lipnja 2017.g. povodom stupanja na dužnost i stanja imovine utvrđene u postupku redovite provjere.

Dužnosnik Luka Grabušić je dana 24. veljače 2020.g. dostavio Povjerenstvu očitovanje u kojem u bitnome navodi da je točan podatak da je dana 29.rujna 2017.godine sklopio brak s ………. ………… …………... U odnosu na nekretnine supruge dužnosnik navodi da je znao da supruga posjeduje 1/3 suvlasničkog djela nekretnine upisane u zk.uložak ………, kat. čestice ……… i …… ukupne površine 738 čhv, što je jednostavno propustio navesti u imovinskoj kartici i zbog čega iskazuje žaljenje, dok za ostale nekretnine nije znao da su u supruginom suvlasništvu, ali navodi da mu je ona potvrdila da je predmetne nekretnine stekla darovnim ugovorima prije nekoliko godina i prije stupanja u brak te da mu nikada do sada to nije spomenula. Dužnosnik navodi i da je spreman unijeti te nekretnine u imovinsku karticu. Što se tiče nekretnina upisanih kod Općinskog suda u Zlataru, Zemljišnoknjižnog odjela Donja Stubica, k.o. …….. ………, odnosno konkretno oranica, ……… ………. — zk. ul. ……….., kat. čestica ………., ukupne površine 1387 m2, za koje su kao suvlasnici upisani dužnosnik i supruga i oranica i put ………— zk. ul. …….., kat. čestice ………., ………, ……., ………, ………., ukupne površine 814 čhv 208 m2, za koje je kao vlasnik upisana supruga dužnosnika isti navodi da je navedene nekretnine propustio unijeti u imovinsku karticu u odnosu na suprugu, ali da je svoje vlasništvo navedenih nekretnina upisao u imovinsku karticu. Što se tiče drugih primitaka i dohodaka supruge, dužnosnik navodi da jednostavno nije znao da su i oni također predmet upisa u imovinsku karticu. Dužnosnik navodi da supruga nije u radnom odnosu i ne prima plaću pa je smatrao da u odnosu na tu rubriku nema što upisati. Dužnosnik navodi i da je sve što je navedeno u zaključku glede drugih primitaka i dohodaka supruge je točno, a odnosi se na prodaju nekretnine …….. …………. te primanje porodiljne naknade koju je ostvarila 08.listopada 2017. godine u iznosu od 2.328,20 kuna i 12.studenog 2017. godine u iznosu od 2.217,33 kuna od Hrvatskog zavoda za zdravstveno osiguranje, odnosno Ministarstva za obitelj, demografiju, mlade i socijalnu politiku kao i u odnosu na godišnji dohodak u iznosu od 425,90 kuna, po osnovi najma u 2019.godini. Nadalje, dužnosnik navodi da je u odnosu na primanja na mjesečnoj razni od dužnosti za koju se podnosi izvješće o imovinskom stanju u imovinskoj kartici naveo kako dužnost zamjenika gradonačelnika Grada Donja Stubica obavlja volonterski te prima mjesečnu naknadu u iznosu od 3.000,00 kuna. Dužnosnik navodi da je navedeni podatak točan, no da je ta naknada je u pojedinim mjesecima bila viša, konkretno u srpnju 2017. g. 3.250, 00 kuna, u studenome 2017.g. 3.500,00 kuna, u veljači 2018.g. 3.500,00 kuna, svibnju 2018.g. 3.500,00 kuna, u srpnju 2018. g. iznos od 3.250,00 kuna, te u studenom i prosincu 2018.g. iznos od 3.500,00 kuna. Nadalje, u siječnju i veljači 2019. g. ožujku iznos od 3.250,00 kuna, u lipnju iznos od 3.500,00 kuna, u srpnju iznos od 3.250,00 kuna, u listopadu iznos od 3.250,00 kuna, a u prosincu 3.500,00 kuna. Kao razlog navedenom dužnosnik ističe da se na mjesečnu naknadu koju prima kao zamjenik gradonačelnika od 3.000,00 kuna, a koja je uvijek ista i nepromijenjena iz mjeseca u mjesec, dodan iznos održavanja sjednice Gradskog vijeća. Naknada za pristupanje iznosi 250,00 kuna po svakoj sjednici na kojoj je dužnosnik kao zamjenik gradonačelnika prisutan. Dužnosnik navodi da je bio u uvjerenju da je, upisavši da prima naknadu od 3.000,00 kuna, ispravno popunio imovinsku karticu jer nije znao da treba uzeti u obzir i dodatke koji mu se isplaćuju po prisustvu svakoj sjednici na kojoj je nazočan. U odnosu na dohodak od nesamostalnog rada koji je ostvarivao kod bivšeg poslodavca, Coca-Cola HBC Hrvatska, a koji je naznačen u izvješću o imovinskom stanju u mjesečnom neto iznosu od 11.357,70 HRK dužnosnik navodi da su postojale razlike u primanju između svakog pojedinog mjeseca ovisno o ostvarenom bonusu, varijabilnoj nagradi o ostvarenju prodaje, ostvarenim reprezentacijama te je dužnosnik smatrao da je iznos koji je unio točan i zadovoljavajući jer je upisan sa neke od zadnjih platnih lista prije stupanja na dužnost i izražava prosjek primanja kod navedenog poslodavca. U odnosu na promjene koje su se dogodile u prosincu 2019. godine (promjena radnog mjesta- od 11.studenog 2019. godine dužnosnik navodi da je zaposlen kod poslodavca Zagrebački Holding d. o. o.) ističe da su navedene su u podnesenom izvješću o imovinskom stanju u siječnju 2020. godine. U odnosu na podaci o pokretninama koje se upisuju u javni registar dužnosnik navodi da je vlasnik automobila, marke Renault, tip Talisman, model 1.6 DCI, god. proizvodanja 2016. g., datum stjecanja 22. veljače 2019. g, te da je tu promjenu sam unio u izvješće o imovinskom stanju 8. siječnja 2020. godine, dakle neposredno prije poslanog zaključka. Dužnosnik navodi da je nad navedenim automobilom stekao vlasništvo darovnim ugovorom od supruge. Isto tako, dužnosnik navodi da je točno je da je njegova supruga vlasnica automobila, marke Peugeot, tip 308, model 1.4 Premium, god. proizvodnje 2010. g., datum stjecanja 30. listopada 2013. g. no da je od trenutka udaje taj automobil ostavila u svojoj obiteljskoj kući, braći i roditeljima na korištenje te da se ona kao ni dužnosnik se njime ne koriste i zato je propustio to unijeti u imovinsku karticu. Dužnosnik navodi i da je dana 12. veljače 2020. poslao e-mail te zatražio da mu se dopusti ispravak izvješća o imovinskom stanju koji je podnio u siječnju 2020. a koji mu je ujedno i odobren. Dužnosnik ističe da je u ispravku unio sve potrebne promjene koje su mu navedene u zaključku te je sada sve ispunjeno točno. Dužnosnik ističe kako mu je žao zbog navedenih propusta i da zaista nije imao nikakve namjere prikrivati pravo stanje stvari te se nadam da je sve propuste koji su mu se dogodili uspio pobliže objasniti i opisati u svom očitovanju.

Povjerenstvo ukazuje da opravdavanje utvrđenog nesklada odnosno prilaganje odgovarajućih dokaza potrebnih za usklađivanje podataka u podnesenom Izvješću o imovinskom stanju u smislu članka 26. i 27. ZSSI-a znači da bi dužnosnik trebao dokazati da je njegovo stvarno imovinsko stanje onakvo kakvim ga je prikazao u podnesenom izvješću o imovinskom stanju, a da podaci koje je utvrdilo Povjerenstvo odnosno oni koji proizlaze iz pribavljene dokumentacije nadležnih tijela ne prikazuju stvarno stanje.

Dakle, ispunjenje obveze iz članka 27. ZSSI-a ne znači objasniti da je dužnosnik zbog nedovoljnog znanja iste propustio unijeti, a da su podaci pribavljeni od nadležnih tijela točni.

Povjerenstvo ističe da navodi koje je dužnosnik iznio u svojem očitovanju ne opravdavaju utvrđeni nesklad u smislu odredaba članka 26. i 27. ZSSI-a.

Stoga je Povjerenstvo donijelo odluku kao u točki I. izreke.

Nadalje, člankom 7. točkom d) ZSSI-a kao jedno od zabranjenih djelovanja propisano je da je dužnosnicima zabranjeno primati dodatnu naknadu za poslove obnašanja javnih dužnosti. S obzirom da iz prikupljenih podataka te samog očitovanja dužnosnika proizlazi da su dužnosniku uz primanje volonterske naknade ujedno isplaćivane i naknade za sudjelovanje na sjednicama Gradskog vijeća Grada Donja Stubica i to na način da mu je isplaćeno 750,00 kn u 2017.g., 2.250,00 kn u 2018.g. i 1.750,00 kn u 2019.g., navedeno upućuje da je u postupanju dužnosnika došlo do moguće povrede članka 7. točke d) ZSSI-a.

Slijedom čega je Povjerenstvo donijelo odluku kao u točki II. izreke.

U odnosu na navode iz prijave da dužnosnik koristi svoju dužnost za financiranje nogometnog kluba iz Donje Stubice Povjerenstvo ističe kako se povodom navedenog vodio predmet P-289/18 te je utvrđeno da je dužnosnik povrijedio članak 5. stavak 1. ZSSI-a, dok je u odnosu na navode da je dužnosnik u 2019.g. imenovan direktorom Autobusnog kolodvora bez odgovarajućeg staža i znanja jer je jedina bitna pretpostavka bila podobnost pred Povjerenstvom vođen predmet P-330/18 te je dana 11. rujna 2020.g. donesena Odluka o nepokretanju budući da u postupanju dužnosnika Povjerenstvo nije utvrdilo moguće postojanje povrede odredbi ZSSI-a.

Sukladno odredbi članka 39. stavka 3. ZSSI-a, poziva se dužnosnik da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja, kao u točki III. izreke.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Luka Grabušić, elektroničkom dostavom
2. Na znanje podnositelju prijave, putem e-mail adrese
3. Objava na internetskoj stranici Povjerenstva
4. Pismohrana